নিজস্ব প্রতিবেদন: বোমাতঙ্কের জেরে দমদম বিমানবন্দরে জরুরি অবতরণ করল গো-এয়ারের বিমান। মঙ্গলবার রাত ৯.৩০ নাগাদ জরুরি অবতরণ করে গো-এয়ারের উড়ান জি৮-১২৭। সংবাদসংস্থা পিটিআই সূত্রের খবর, বিমানে বোমা রয়েছে বলে বিমানবন্দর কর্তৃপক্ষকে জানান পাইলট। এর পরই বিমানটিকে জরুরি অবতরণ করানো হয়। শেষ পর্যন্ত যদিও কিছুই পাওয়া যায়নি।  বিমান সংস্থাটির তরফে জানানো হয়েছে, অবতরণের পর বিমানটিকে একটি ফাঁকা জায়গায় নিয়ে যাওয়া হয়। যাত্রীদের নামিয়ে শুরু হয় তল্লাশি। ঘণ্টাখানেক কেবিন ও পণ্য পরিবহণের কুঠুরিতে লাগাতার তল্লাশি চালিয়েও কিছুই মেলেনি। কে বা কারা বোমাতঙ্ক ছড়াল তা খতিয়ে দেখছে ডিজিসিএ।